b'\n_START_ARTICLE_\nAnton Sovre\n_START_SECTION_\n\xc5\xbdivljenje\n_START_PARAGRAPH_\nRodil se je v Hrastniku, to\xc4\x8dneje v vasi \xc5\xa0avna Pe\xc4\x8d v bli\xc5\xbeini Zidanega Mostu, kjer je sprva obiskoval tudi osnovno \xc5\xa1olo. Vi\xc5\xa1je razrede je obiskoval v Kr\xc5\xa1kem, gimnazijo pa sprva v Celju, nato pa v Ljubljani, kjer je leta 1906 maturiral. Po srednji \xc5\xa1oli je \xc5\xa1tudiral na Dunaju in Gradcu klasi\xc4\x8dno filologijo, kjer je leta 1912 opravil delni izpit._NEWLINE_Po \xc5\xa1tudiju je nekaj mesecev pou\xc4\x8deval v Ljubljani in Gorici, ob izbruhu 1. svetovne vojne pa je bil vpoklican v vojsko in poslan na fronto v Galicijo, kjer je bil ranjen v glavo._NEWLINE_Po vojni je diplomiral na Filozofski fakulteti v Ljubljani. Po diplomi je delal kot u\xc4\x8ditelj na Ptuju, v Pan\xc4\x8devem ter Sremskih Karlovcih. Kasneje je postal prosvetni in\xc5\xa1pektor v Beogradu in Ljubljani._NEWLINE_Njegov naslednji izziv je postal gledali\xc5\xa1\xc4\x8de, zaradi \xc4\x8desar je pustil slu\xc5\xbebo in\xc5\xa1pektorja in postal dramaturg v Slovenskem narodnem gledali\xc5\xa1\xc4\x8du v Ljubljani. Leta 1946 je bil izvoljen za izrednega in leta 1951 za rednega profesorja za gr\xc5\xa1ki jezik in knji\xc5\xbeevnost na Filozofski fakulteti. Leta je bil 1953 izvoljen za rednega \xc4\x8dlana Slovenske akademije znanosti in umetnosti (SAZU), 1963 za \xc4\x8dastnega predsednika Dru\xc5\xa1tva slovenskih knji\xc5\xbeevnih prevajalcev._NEWLINE_Umrl je 1. maja 1963 v Ljubljani, kjer je tudi pokopan. Na grob so mu vklesali Pindarove verze, ki jih je prevajal na ve\xc4\x8der pred svojo smrtjo:_NEWLINE_Sre\xc4\x8da je nagrada prva, druga dober glas_NEWLINE__NEWLINE_a kdor pridobil si je oboje,_NEWLINE__NEWLINE_si spletel venec je najlep\xc5\xa1i.'